Κώστας Τσίλιος

Ο **Κώστας Τσίλιος** (γεννημένος στις 2 Νοεμβρίου 1954 στη Νέα Καλλικράτειας Χαλκιδικής) είναι Έλληνας  βετεράνος  ποδοσφαιριστής και προπονητής ποδοσφαίρου. Κατά τη  διάρκεια της ποδοσφαιρικής του καριέρας αγωνίστηκε κυρίως ως ακραίος αμυντικός στον Άρη Θεσσαλονίκης και την Αναγέννηση Επανομής.

## Ποδοσφαρική καριέρα
Ο Τσίλιος ξεκίνησε την καριέρα του το 1965, αγωνιζόμενος με την ομάδα του **Π.Ο.Ν. Καλλικράτειας**. Το ταλέντο του γρήγορα τράβηξε το ενδιαφέρον των ομάδων της Θεσσαλονίκης και το 1970, ο τότε παράγοντας του Άρη Θεσσαλονίκης, Πρόδρομος Κωνσταντινίδης του πρότεινε να δοκιμαστεί δοκιμή στον Άρη. Αφού πραγματοποίησε δοκιμαστικές προπονήσεις υπό την επίβλεψη του προπονητή των ερασιτεχνικών τμημάτων (Πίβιτς), εντάχθηκε στον Άρη και υπέγραψε δελτίο στην εφηβική ομάδα του συλλόγου. Η αλματώδης αγωνιστική εξέλιξή του έφερε, το 1971, την κλήση του παίκτη στην Εθνική Νέων (με προπονητή τον Γιάννη Κόλλια).

Την επόμενη χρονιά αγωνίστηκε στην Μεσογειακή ομάδα, στην Εθνική Ερασιτεχνική καθώς και στην Εθνική Ελπίδων, ενώ μετά από εισήγηση του προπονητή της πρώτης ομάδας, του Γουίλφ ΜακΓκίνες, υπέγραψε συμβόλαιο επαγγελματία ποδοσφαιριστή.
Πραγματοποίησε το επαγγελματικό του ντεμπούτο στις 5 Ιανουαρίου 1977 στον αγώνα Κυπέλλου Άρη- Αναγέννηση Άρτας 5-1. Αγωνίζονταν κυρίως ως πλάγιος οπισθοφύλακας, αλλά χρησιμοποιήθηκε κάποιες φορές κι ως  αμυντικό χαφ. 

Με τους «κίτρινους» αγωνίστηκε, κυρίως ως αναπληρωματικός, μέχρι το καλοκαίρι του 1978 με συνολικό απολογισμό 6 επίσημες συμμετοχές (2 για το Πρωτάθλημα, 1 για το Κύπελλο Ελλάδας και 3 στο Βαλκανικό Κύπελλο του 1978) χωρίς να σημειώσει κάποιο τέρμα. Είχε την ατυχία να συμπέσει η θητεία του στον Άρη, με αμυντικούς του διαμετρήματος Πάλλα, Φοιρού, Βένου, Μόκαλη κτλ οπότε δεν μπόρεσε να βρει θέση στην βασική ενδεκάδα. 
Το 1978 αποδεσμεύθηκε από τον Άρη και συνέχισε την καριέρα του στην Αναγέννηση Επανομής, όπου αγωνίστηκε για μια τετραετία στο πρωτάθλημα της Β’ Εθνικής,  αγωνιζόμενος και στον ιστορικό αγώνα Αναγέννηση Επανομής – ΑΕΚ 1-1  για το κύπελλο Ελλάδας στις 14 Μαρτίου 1979. 
## Προπονητική καριέρα
Μετά το τέλος της ποδοσφαιρικής του πορείας, και παράλληλα με την εργασία του ως Καθηγητής Φυσικής Αγωγής,  ακολούθησε προπονητική καριέρα άλλοτε έχοντας απλώς επιβοηθητικό ρόλο κι άλλοτε ως πρώτος προπονητής. Διαδοχικά προσέφερε τις υπηρεσίες του στην Νέα Καλλικράτεια, Άγιο Παύλο Χαλκιδικής, Νέα Σύλλατα, και Αρέθουσα Θεσσαλονίκης. Επίσης διετέλεσε συνεργάτης επί σειρά ετών δίπλα στους Αλκέτα Παναγούλια, Γιάτσεκ Γκμοχ, Ιβάν Βούτσοφ, κατά τη θητεία τους ως προπονητές του Άρη. Στις 28 Ιανουαρίου 1990, κοουτσάρισε τον Άρη στον εντός έδρας αγώνα με τον Ιωνικό , ως υπηρεσιακός προπονητής, διαδεχόμενος  προσωρινά τον Παναγούλια μέχρι την επικείμενη  άφιξη του Γκμοχ. Επίσης, την άνοιξη του 1991, και μετά την αποχώρηση του Γκμοχ, διετέλεσε ξανά πρώτος προπονητής του Άρη, για τα 7 τελευταία ματς της σεζόν.
Συνολικά, στις 8 παρουσίες του στον πάγκο του Άρη, είχε απολογισμό τρείς νίκες, τρεις ισοπαλίες και δύο ήττες.

Από το καλοκαίρι του 1992 εργάστηκε ως πρώτος προπονητής σε  Αθλητική Ένωση Νιγρίτας (1992),  Βέροια (11η-22η αγωνιστική 1992-93) , Αναγέννηση Γιαννιτσών (1993-94),  Αθλητική Ένωση Νιγρίτας (1995-96), ΗΛΤΕΞ Λύκοι (1996-97), Α.Ε. Αμπελοκήπων Θεσσαλονίκης (1997-98), Α.Ο. Καρδίτσας (1998-99), Απόλλων Κρύας Βρύσης (1999-00), ΗΛΤΕΞ Λύκοι (2000-05) και ΠΑΟΝΕ (2009-10). 

## Παραπομπές

## Πηγές
* Προπονητικό προφίλ  του Κ. Τσίλιου στο transfermarkt.com
* Παναγιώτης Πατσίδης , Αυτός είναι ο Α.Σ. Άρης Θεσσαλονίκης 1975-1985 «Η Χρυσή δεκαετία», Ιδιωτική Έκδοση, Θεσσαλονίκη 2006, σελ. 301-303, ISBN 9780008803735

Κατηγορία:Έλληνες ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Αμυντικοί ποδοσφαιριστές
Κατηγορία:Προπονητές Σούπερ Λιγκ Ελλάδας
Κατηγορία:Προπονητές ποδοσφαίρου Άρη Θεσσαλονίκης
Κατηγορία:Ποδοσφαιριστές Π.Α.Ε. Βέροιας
Κατηγορία:Προπονητές ποδοσφαίρου Αναγέννησης Γιαννιτσών
Κατηγορία:Έλληνες προπονητές ποδοσφαίρου